
ЩIалэгъуалэм ядоIэпыкъу
Старэ Шэрэдж дэс щIалэгъуалэмрэ еджакIуэхэмрэ я жэрдэмкIэ футбол джэгупIэ яухуэнущ. Метр зэбгъузэнатIэ 800-м нэблагъэ губгъуэ IэрыщIыр щаукъуэдиинущ къуажэ дыхьэпIэм.
ЩIыпIэр езы ныбжьыщIэхэм къыхаха нэужь, IэщIагъэлIхэм Iуэхур нэсу яубзыхуащ. Къуажэдэсхэм абы текIуэдэну мылъкур щIадзауэ зэхуахьэс. Абыхэм ядэIэпыкъуну гупыж ящIащ «Аруангъуэгуухуэ», «Спецасфальтстрой» IуэхущIапIэхэм. Спортым зезыта щIалэгъуалэм закъыщIигъэкъуащ Аруан район администрацэм и Iэтащхьэ Къанокъуэ Антермыкъан.
Сом мин 400 зытекIуэдэну лъабжьэр ягъэтIылъа нэужь, КъБР-м Спортымрэ туризмэмкIэ и министерствэм и дэIэпыкъуныгъэкIэ губгъуэ IэрыщIыр иралъхьэнущ. Топ джэгупIэм къыбгъурыту щаухуэнущ иджырей мардэхэм тет сабий джэгупIэ.
Сокъур Риммэ.
Зэпеуэшхуэхэр къапоплъэ
СамбэмкIэ Кавказ Ищхъэрэ федеральнэ щIыналъэм пашэныгъэр къыщыхьынымкIэ зэхьэзэхуэрэ чемпионатрэ боевой самбэмкIэ щIыналъэ чемпионат «Налшык» спорт комплексым махуитхукIэ щекIуэкIащ.
Зэхьэзэхуэр Iуэхугъуэ гуапэкIэ къызэIуахащ. А спорт лIэужьыгъуэм и зыужьыныгъэм хэлъхьэныгъэшхуэ зэрыхуащIам папщIэ, КИФЩI-м СамбэмкIэ и федерацэм и ЩIыхь тхылъхэр иратащ КъБР-м и Парламентым и депутат Щауэ Юрэ, Тэрч район администрацэм и Iэтащхьэ Пэнагуэ Максим, КъБР-м самбэмкIэ и федерацэм и унафэщIхэмрэ тренерхэмрэ.
2014 гъэм мазаем и кIэм боевой самбэмкIэ Улан-Удэ щекIуэкIыну урысей чемпионатым хэтынымкIэ хуитыныгъэм щIэбэнащ спортсмени 100. Ди щIалэхэм япэ увыпIэу 3, етIуанэу — 1, ещанэу — 6 зыIэрагъэхьащ. Боевой самбэмкIэ КИФЩI-м и чемпион хъуащ Къуэныкъуей Азэмэт, Багъ Олег, Курбанисмаилов Расим сымэ.
СамбэмкIэ КИФЩI-м и чемпионатым цIыхухъухэри цIыхубзхэри хэтащ, текIуэныгъэхэр къыщахьащ Къарэмыщ СулътIан, Гъубжокъуэ Iэсхьэд, Гузеевхэ Зурьятрэ Iэминатрэ, Алиевэ Iэсият. Iэрыпщэ Замир, Мусэ Ахьмэд, Кучмезов Муксим, ЩоджэнцIыкIу Еленэ, Щомахуэ Миланэ сымэ ныбжьыщIэхэм я зэпеуэм къыщыхэжаныкIащ.
Апхуэдэу ехъулIэныгъэхэр зыIэрагъэхьащ Темрокъуэ Азэмэт, Iэрыпщэ Замир, Дрогуэ Елдар, Гъубж Елдар, Къалмыкъ Артур, Тхьэзэплъыж Астемыр, Тэнащ Алим, АфэщIыж Аслъэн, КIэбышэ Астемыр, Бейтыгъуэн Астемыр, Жылау Альберт, Газаев Хъызыр, Точиев Ислъам сымэ.
Зи цIэ къитIуа псори самбэмкIэ Урысейм пашэныгъэр къыщыхьынымкIэ зэхьэзэхуэ Пермь щекIуэкIынум хэтынущ.
УЭРДОКЪУЭ Азэмэт.
Дунейпсо зэхьэзэхуэм макIуэ
Бабугент щыщ боксер Туменов Биберт 1996 — 1997 гъэхэм къалъхуа боксер ныбжьыщIэхэр къызрихьэлIа урысейпсо зэхьэзэхуэм щытекIуащ. Оренбург къалэм щызэхэта а зэпеуэм Урысей Федерацэм и щIыпIэ 52-м я спортсмен 200-м щIигъу хэтащ.
«Бастион» клубым и гъэсэн, спортымкIэ мастерхэм я кандидат Туменов Биберт (кг 64-рэ) зэIущIиплI иригъэкIуэкIати, псоми щытекIуащ. КIэух зэIущIэм ди боксерым хьэрхуэрэгъу къыщыхуэхъуа Урысейм и чемпион, Курган областым щыщ Мишечкин Константин щыхигъащIэри, дыщэ медалыр зыIэригъэхьащ.
Зэхьэзэхуэм кърикIуахэмкIэ Туменов Биберт Урысейм и щIалэгъуалэ командэ къыхэхам хагъэхьащ икIи 2014 гъэм и мазаем ар Дублин ( Ирландием), Анапэ щекIуэкIыну дунейпсо зэпеуэхэм хэтынущ. А зэпеуэхэм къарикIуэхэм елъытауэ яубзыхунущ мэлыжьыхьым и 6 — 14-хэм Болгарием щекIуэкIыну дуней псом пашэныгъэр къыщыхьынымкIэ зэхьэзэхуэм ди къэралым и щIыхьыр щызыхъумэну командэм хыхьэнухэр.
Кужоновэ Эльмирэ.
